ফেসবুক পোস্টে হা হা রিয়্যাক্ট, অতঃপর...
ফেসবুক পোস্টে হা হা রিয়্যাক্ট করায় এক কলেজ ছাত্রকে ছুরিকাঘাতের ঘটনা ঘটেছে। আহত তিহাস (২১) রাজশাহী কলেজের মার্কেটিং বিভাগের দ্বিতীয়বর্ষের ছাত্র।







বুধবার দুপুর ১টার দিকে রাজশাহী কলেজ মাঠে ওই ছাত্রকে ছুরিকাঘাত করে তার সহপাঠীসহ দুর্বৃত্তরা।




পরে অন্য সহপাঠীরা আহত ছাত্র তিহাসকে উদ্ধার করে রাজশাহী মেডিকেল কলেজ (রামেক) হাসপাতালে ভর্তি করেন। তিহাস হাসপাতালের ৭ নম্বর ওয়ার্ডে চিকিৎসাধীন রয়েছেন।
আহত শিক্ষার্থীর সহপাঠী তারেক হোসেন সজিব জানান, তিহাস ক্লাস শেষ করে মাঠে অবস্থান করেছিলেন। এ সময় আকস্মিকভাবে কিছু যুবক তাকে ছুরিকাঘাত করে। কিছু কিছু বুঝে ওঠার আগেই ওই দুর্বৃত্তরা পালিয়ে যায়। এভাবে ক্যাম্পাস চলাকালীন শিক্ষার্থীকে ছুরিকাঘাত করায় তারাও নিরাপত্তা নিয়ে শঙ্কিত।
এ বিষয়ে রাজশাহী কলেজ অধ্যক্ষ প্রফেসর মো. আব্দুল খালেক বলেন, ঘটনাটি ঘটেছে ফেসবুক পোস্টকে কেন্দ্র করে। যে ছেলে ছুরিকাঘাত করেছে কিবরিয়া, সেও মার্কেটিং বিভাগের দ্বিতীয়বর্ষের ছাত্র। তারই সহপাঠী তিহাস তার ফেসবুক পোস্টে হা হা রিয়্যাক্ট দেওয়ায় এমন ঘটনা ঘটিয়েছে বলে জানা গেছে। আর কিবরিয়ার সঙ্গে বহিরাগত আরেকজন ছিল বলে জানা গেছে। কলেজের পক্ষ থেকে তাদের বিরুদ্ধে ব্যবস্থা নেওয়া হবে।
এ বিষয়ে বোয়ালিয়া মডেল থানার ভারপ্রাপ্ত কর্মকর্তা (ওসি) মাজহারুল ইসলাম বলেন, দুই বন্ধুর মধ্যে ছোট্ট বিষয়কে কেন্দ্র করে ঘটনাটি ঘটেছে। আহত ছাত্রকে রাজশাহী মেডিকেল কলেজ হাসপাতালে চিকিৎসা দেওয়া হচ্ছে। এ বিষয় আইনগত ব্যবস্থা গ্রহণের প্রক্রিয়া চলমান।

ফেসবুক পোস্টে হা হা রিয়্যাক্ট করায় এক কলেজ ছাত্রকে ছুরিকাঘাতের ঘটনা ঘটেছে। আহত তিহাস (২১) রাজশাহী কলেজের মার্কেটিং বিভাগের দ্বিতীয়বর্ষের ছাত্র।